Ymateb i Erthygl, gan roi tystiolaeth o wybodaeth a dealltwriaeth o themâu sy’n gysylltiedig ag addysgu’r Gymraeg yn y sector cyfrwng Saesneg.

Noda Lewis (2015) yn yr erthygl ‘Cymraeg Ail Iaith yn ein Cwricwlwm’ problemau sy’n ynghyd â system addysg ail-iaith Cymru. Pwysleisia’r diffyg sgiliau yn y sector Saesneg a chyniga argymhellion er mwyn gwella’r dyfodol. Yn gryno, yr hyn mae Lewis (2015) eisiau yw i “bob plentyn a pherson ifanc yng Nghymru gael cyfle i ddysgu Cymraeg yn llwyddiannus”, p.2.
Un o’r themâu yw “byd gwaith” lle amlyga Lewis (2015) fod gan lawer o blant cymhwyster llawn yn y Gymraeg, er enghraifft TGAU, ond nid oes llawer yn ei ddefnyddio ar ôl gadael ysgol. Nodir yn adroddiad Davies (2013) ‘Un iaith i bawb’ p.3 fod ‘Strategaeth Addysg Cyfrwng Cymraeg Llywodraeth Cymru’ (2010) yn dechrau system hyfforddi i “sicrhau cynnydd yn nifer y disgyblion sydd yn dysgu’r Gymraeg” ac felly yn ceisio cael safonau uchel ail-iaith. Golygai hyn bydd fwy o siawns defnyddio’r Gymraeg gyda’u perthnasau a chymdogion fel eu bod yn datblygu sgiliau er mwyn ei defnyddio yn y byd gwaith. Gwyddwn fod ‘byd gwaith’ a ‘gwerth masnachol’ yn thema gref yn yr erthygl wrth ddweud bod yn “canolbwyntio mwy ar ei gwerth masnachol yn y farchnad swyddi”. Amlyga ymchwil Davies (2013) nad oedd digon yn gwerthfawrogi’r Gymraeg fel sgil yn y gweithle er bod fwy o sicrwydd swydd os oeddent yn gallu defnyddio’r iaith. Argymhella Davies (2013) ein bod yn ceisio dysgu disgyblion ymhellach ar ôl gadael ysgol i alluogi defnyddio sgiliau ehangach yn y gweithle. Ymchwil arall i gefnogi’r thema yn erthygl Lewis (2015) yw argymhellion Donaldson (2015) ‘Dyfodol Llwyddiannus’ wrth iddo ddweud bod angen defnyddio sgiliau megis llythrennedd, rhifedd a chymhwysedd digidol yn y gweithle. Gwelir yn argymhellion Donaldson (2015) p.29, ei fod yn credu’n gryf y dylai “pobl ifanc fod yn barod i ddysgu drwy gydol eu hoes”. Nodai hyn bwysigrwydd cyfoethogi iaith yn gyson. Siaradai Athro Davies a’r Athro Donaldson o’r un llyfr emynau wrth gytuno ar bwysigrwydd “addysg eang sy’n ei baratoi i lwyddo” Donaldson (2015) p.59. Yn y cwricwlwm, trafodai’r sgiliau y dylai’r plant ddysgu dan arweiniad athro a fyddai’n paratoi ystod o brofiadau. Noda o dan llafaredd, p39, y dylai disgyblion “gyflwyno gwybodaeth syml” er mwyn cyfoethogi eu hystod. Hefyd datblygu sgiliau drwy “chwarae rol…a defnyddio iaith sy’n briodol i rol neu sefyllfa” mae hyn yn galluogi i blant dyfu gyda’r hyder i ddefnyddio sgiliau Cymraeg yn y gweithle am eu bod yn gallu “ysgrifennu at amrywiaeth o bwrpasau.” Cyfeirir yn adroddiad Estyn (2012) Ysgol Plas Crug, sydd ar flaen y gad, “mae medrau llythrennedd disgyblion wedi'u datblygu'n dda ar draws yr ysgol” p.3. Dengys gall pawb godi ei gallu wrth i’r adroddiad nodi fod eu safonau Cymraeg yn awr yn rhagorol. Ymchwil ehangach i gefnogi’r thema ‘byd gwaith’ yn adroddiad Lewis (2015) yw ‘Sefyllfa’r Gymraeg mewn Rhaglenni Prentisiaeth yng Nghymru (Comisiynnydd Cymraeg). Noda fod prentisiaethau yn hanfodol er mwyn sicrhau fod y Gymraeg yn cael blaenoriaeth wrth ei drosglwyddo o fyd addysg i’r byd gwaith. Caiff hyn ei amlygu wrth iddynt ddweud eu barn; bod rhaid rhoi strwythur heddiw i’r Gymraeg, fel ei bod yn cael cyfle i ffynnu yn y dyfodol agos.
Thema arall yn erthygl Lewis (2015) yw’r diffyg sgiliau sydd gan athrawon. Dyma’r rheswm cyflwyno’r Consortia Rhanbarthol a chyrsiau Sabothol er mwyn cyfoethogi’r Gymraeg i’r proffesiwn. Byddai’r athrawon yn manteisio’r cyrsiau hyn ac yn adrodd yn ôl i’r staff mewn cyfnod HMS (hyfforddiant mewn swydd). Dyma weledigaeth Lewis. Dengys ymchwil Davies ‘Un iaith i bawb (2013) mai un o’r problemau wrth geisio datblygu sgiliau Cymraeg yw maint dosbarthiadau; nid oes gan athrawon yr amser i helpu pob disgybl yn unigol. Pwysleisia Donaldson (2015) p.94  “bydd angen i’r consortia rhanbarthol a’r awdurdodau lleol ddatblygu strategaethau i gynorthwyo eu hysgolion.” Yn y cwricwlwm, nodai’r sgiliau y dylai plant fod yn hyderus yn gwneud wrth adael ysgol, er enghraifft “chwarae ag iaith” a “dechrau ysgrifennu mewn modd confensiynol”. Fodd bynnag, gweler yn ‘Sefyllfa’r Gymraeg mewn Rhaglenni Prentisiaeth yng Nghymru (Comisiynnydd Cymraeg) fod Estyn wedi nodi mai ychydig iawn o ddisgyblion sy’n dewis ysgrifennu eu gwaith trwy gyfrwng y Gymraeg, a hynny oherwydd eu diffyg sgiliau a hyder gyda’r iaith.
Gwelwn bwysigrwydd Cwricwlwm Cymreig yn erthygl Lewis (2015) wrth ddarllen fod ysgolion Saesneg yn ceisio “cynyddu’r defnydd o’r Gymraeg” yn drawsgwricwlaidd. Byddai hyn yn cynnwys gwaith ar chwedlau a digwyddiadau cenedlaethol. Byddai’r gwaith yn codi o edrych ar hyn ac felly yn cyfoethogi gwybodaeth a dealltwriaeth, ac o ganlyniad fyddai’r safon o addysg Gymraeg yn codi. Cyniga’r Athro Sioned Davies y ddadl dylwn “ddefnyddio’r Gymraeg yn achlysurol”, serch hynny, crybwylla “nid yw’r cwricwlwm Cymraeg presennol yn gwneud digon”. Edrychai Katz (1993) ar pam fod plant yn dysgu a’i agwedd tuag at addysg. Dywedai fod yn arfer o’r meddwl sydd o dan reolaeth ymwybodol a gwirfoddol. Yn syml, mae’n rhaid bod y plant eisiau dysgu er mwyn gallu datblygu. Yn fy marn i, defnyddio’r iaith ar lafar yw’r ffordd ymlaen fel bod y plant yn datblygu hyder ac felly eisiau dysgu mwy. Mae fframwaith y cyfnod Sylfaen yn cwmpasu anghenion datblygu plant, ac yn trafod pwysigrwydd “dysgu drwy chwarae”. Byddai hyn yn dechrau gyda “ymadroddion syml” fel bod y plant yn datblygu o hynny. Rhoddai sylfaen dda i’r plant fel ei bod yn gallu adeiladu ar brofiadau blaenorol cyn datblygu eu sgiliau ymhellach yng nghyfnod allweddol 2.  Cytunai Davies (2013) yn ei adroddiad ‘Un iaith i bawb’ wrth grybwyll bod yn rhaid i ddisgyblion weld “pwrpas i ddysgu’r iaith.” Mae angen agwedd bositif gan ddisgyblion, a bod hoffter at y pwnc. Cefnoga cynlluniau megis y Siarter Iaith oherwydd mae cynllun ganddynt sy’n hybu’r defnydd o Gymraeg yn gymdeithasol. Dywedai Ysgol Pen Rhos eu bod yn defnyddio cynllun Siarter Iaith er mwyn cynyddu a hyrwyddo'r defnydd o Gymraeg gan ddisgyblion trwy’r ysgol gyfan. Ar dudalen 39 o’r cwricwlwm Cymraeg, ‘Datblygu’r Gymraeg’, fe welwn fod camau ar gyfer cyfnod Sylfaen a chyfnod allweddol 2 er mwyn datblygu amryw o sgiliau ac ystod yn y meysydd darllen, llafaredd ac ysgrifennu. Mae Estyn wedi cydnabod gwaith Ysgol Cynwyd Sant fel ysgol arfer dda ar ddatblygu’r Gymraeg. Er bod dros hanner o’u disgyblion yn dod o gartrefi Saesneg, “mae'r ddarpariaeth ar gyfer datblygu'r iaith Gymraeg a'r dimensiwn Cymreig yn gynhwysfawr ac effeithiol” p.2.
Thema arall yw diwylliant yn erthygl Lewis (2015); y syniad o berthyn i gymuned. Yn adroddiad ‘Un iaith i bawb’ (2013) p.2, barn Davies yw bod “dyfodol y Gymraeg a’r diwylliant Cymraeg yn llwyr ddibynnol ar drosglwyddo’r iaith i’n pobl ifainc”. Heb os nac oni bai, gwynebir y genhedlaeth nesaf wrth geisio hybu a defnyddio’r iaith yn gyson. Yn y ddogfen ‘Dyfodol Llwyddiannus’ (2015) p.57, noda Donaldson fod Davies yn argymell “fod y Gymraeg yn cael ei chadw’n rhan orfodol o’r cwricwlwm ysgol i ddysgwyr 3 i 16 oed.” Er hyn, barn Donaldson yw “nad oes un templed cyffredinol ar gyfer cwricwlwm ‘da’, mae llawer yn dibynnu ar amodau, gwerthoedd a diwylliant lleol a chenedlaethol” (Dyfodol Llwyddiannus, 2015, p.17) . Er mwyn symud ymlaen, gallwn hybu’r diwylliant o oed cynnar i’r sector Saesneg gydag ystod o sgiliau yn y cyfnod Sylfaen, er enghraifft “adrodd neu ganu cerddi, caneuon a rapiau Cymraeg”, gwrando ar “chwedlau wedi’i hanimeiddio ar CD” (cwricwlwm datblygu’r Gymraeg, llafaredd p.39). Felly bydd diwylliant Cymreig wedi plethu ym mywyd bob dydd y plant fel ei bod yn ail natur iddynt erbyn cyrraedd cyfnod allweddol 2.
I gloi, mae’n amlwg nad oes gan Lewis “ateb cyflym” i ddatblygu sgiliau’r sector Saesneg (Golwg360 2015) ond mae’n adnabod y pethau sydd rhaid gwneud er mwyn symud ymlaen. Gwelwn fod angen mawr i esblygu’r ffordd o ddysgu Cymraeg ail iaith fel bod disgyblion yn teimlo yn gyfforddus i ddefnyddio’r iaith tu hwnt i furiau’r dosbarth. Er mwyn llwyddo, rwy’n credu’n gryf bod rhaid i ddisgyblion ac athrawon fanteisio yn llawn ar gyfleoedd a ddarparir gan fudiadau lleol megis yr Urdd ac adnoddau fel tric a chlic a llyfrau Tedi Twt. Mae cyfle hefyd i gynnwys y rhieni fel bod y Gymraeg yn cael ei ymarfer yn y cartref.

